Keladi hiasan

Keladi hiasan ialah beberapa tumbuhan dari keluarga Araceae yang ditanam selaku tanaman hiasan. Beberapa genus komersialnya yang penting termasuklah Aglaonema, Anthurium, Dieffenbachia, Epipremnum, Philodendron, Spathiphyllum dan Syngonium; dan termasuk juga Alocasia, Caladium dan Colocasia. Ia ditanam untuk daunnya yang menonjol dan kebolehannya untuk tumbuh di kawasan redup yang kurang mendapatkan cahaya. Seludang Anthurium yang cantik dan tahan lama sering dijadikan bunga potong, begitu juga dengan bunga Spathiphyllum yang berwarna putih. Syngonium dan Epipremnum pula sesuai dijadikan tanaman gantung atau ditanam pada junjung.

Ada keladi ini yang daunnya berwarna macam keladi merah, dan ada pula yang keseluruhannya hijau macam keladi seberang. Sesetengahnya mempunyai daun bercabang macam ekor naga, dan ada pula yang memanjat seperti sirih gading dan tapak angsa. Pelbagai kultivar keladi unik kini tular dan dicari oleh peminat tanaman hiasan. Malahan ada peminat keladi sanggup membeli spesies keladi eksotik dengan harga ribuan ringgit.

Taburan asal

Keladi hiasan ini kebanyakannya ditemukan tumbuh di kawasan tropika di seluruh dunia. Sebilangan besar spesies keladian atau aroid ini berasal dari Amerika Selatan tetapi ia juga ditemukan tumbuh dengan meluas di kawasan tropika Asia Tenggara, contohnya Alocasia (birah) dan Amorphophallus (lekir). Beberapa jenis keladi tropika Amerika yang ada kepentingan hortikultur termasuklah Anthurium, Philodendron,
Dieffenbachia, Spathiphyllum, Monstera dan Caladium. Genus Caladium yang berasal dari Amerika Selatan dan Tengah terkenal dalam kalangan penggemar tanaman hiasan dengan daun yang warna utamanya merah, dadu dan putih. Genus Philodendron, Dieffenbachia dan Monstera pula sesuai dijadikan tanaman hiasan di dalam rumah disebabkan penjagaannya yang mudah. 

Di Asia Tenggara, kawasan yang paling kaya dengan spesies keladian ini adalah Borneo, iaitu dengan sekitar 265 spesies dalam 27 genus berlainan. Kebanyakan keladi di Borneo mempunyai nilai hiasan, salah satunya genus Alocasia. Alocasia longiloba atau birah hitam, contohnya, dalam kalangan keladi dengan daun yang paling cantik dan menarik. Sejak beberapa tahun lalu, perhatian penuh diberikan pada jenis birah kecil berdaun tebal yang tumbuh di kawasan berbatu kapur. Tiga spesiesnya iaitu A. reginula, A. melo dan A. nebula mendapat perhatian dan telah dibiakkan di negara-negara Asia melalui kaedah kultur tisu atas potensi hortikulturnya. 

Selain itu, perhatian juga diberikan pada dua genus daratan Homalomena dan
Schismatoglottis. Homalomena (kemoyang) ini sering ditemukan tumbuh liar di kawasan hutan belukar. Schismatoglottis pula mampu hidup di kawasan tanah lembap, zon limpah banjir dan kawasan paya terang. 

Keladi-keladi liar di hutan ini selalunya diburu untuk dibiakkan sebagai hiasan dan dikomersilkan. Tindakan berlebihan akan menyebabkan keladi pupus di tempat asalnya. Umbisi tertanam perlu dibiarkan tumbuh ketika pokoknya diambil untuk memulihara spesies keladi yang ada di hutan.

Penanaman 
Secara umunya keladi ini boleh dipecahkan kepada dua kelompok iaitu yang ditanam di dalam rumah dan yang ditanam di halaman sebagai hiasan landskap. Keladi boleh ditanam menggunakan umbisi atau anak pokok dan harus diberikan sinar cahaya yang cukup. Kekurangan cahaya akan menjadikan tangkai keladi panjang dan sukar diurus.

Tumbuhan rumahan
Kebanyakan keladi ini ditanam sebagai tanaman hiasan lantaran kecantikan dan penyesuaiannya dengan persekitaran dalam rumah. Kebanyakan spesies memilih cahaya terang tak langsung. Namun, janda bolong (Monstera) boleh diberikan pengecualian, memandangkan ia memilih cahaya langsung, tetapi kebanyakan spesies lain tidak tahan sinaran cahaya langsung melebihi beberapa jam setiap hari. Ia tumbuh subur jika diletakkan menghadap tingkap sebelah utara dan timur. Suhu bilik antara  pula paling sesuai, sedangkan suhu di bawah  boleh merosakkan daun sesetengah spesies. Sedang spesies landskap semacam bakung calla (Zantedeschia), keladi (Caladium), dan kubis sigung (Symplocarpus) memilih tanah yang sentiasa lembap, spesies dalam rumah tumbuh elok bilamana dibiarkan kering sedikit antara tempoh siraman. Kelembapan yang tinggi sangat membantu, lagi-lagi pada tumbuhan dalam rumah sepanjang bulan musim sejuk di kawasan bermusim. 

Kebanyakan keladi dalam rumah mendapat manfaat daripada pemakaian baja yang ringan iaitu sekali atau dua kali sepanjang musim pertumbuhan. Keladi yang dijadikan tanaman rumah tumbuh elok ketika sudah agak padat ke pasu dan tidak perlu diganti ke dalam bekas yang lebih besar setiap tahun. Contoh-contoh keladi yang dikelaskan sebagai tanaman dalam rumah ini termasuk Aglaonema, Alocasia, Amorphophallus, Anthurium, Colocasia, Dieffenbachia, Epipremnum, Monstera, Philodendron, Spathiphyllum dan Zamioculcas.

Tumbuhan halaman

Keladi yang ditanam terus di atas tanah tumbuh lebih subur dan besar. Arisaema iaitu genus untuk 'likir', mempunyai spesies yang tempatan dari China, Jepun, Afrika tengah, Tibet, Thailand, Malaysia, India, Vietnam, Taiwan, Mexico, dan Amerika Utara. Ia ditanam sebagai tanaman hiasan laman. Contoh-contoh keladi yang ditanam di halaman termasuk Arisaema, Caladium, Symplocarpus dan Zantedeschia. 

Kekreatifan penanam amat penting dalam menyusun tona warna keladi hiasan di halaman supaya laman kelihatan menarik.  Bagi pokok yang tumbuh renek, latarnya boleh dihiasi dengan pokok yang lebih tinggi, contohnya pisang sepit dan pandan serani. Keladi putih pula boleh diserlahkan keunikan daunnya dengan menanamnya pada rumpunan yang berdaun hijau tua seperti pakis. Keladi gajah atau birah negeri pula sesuai dijadikan peneduh untuk tumbuhan yang tidak menggemari persekitaran teduh dan redup.

Senarai keladi hiasan 
Berikut adalah senarai ringkas keladi hiasan mengikut pengenalan setempat:

 Aglaonema
 Anthurium
 Birah hijau
 Birah hitam
 Birah keris
 Birah kacuk
 Birah kelawar
 Birah negeri
 Daun lidah gajah
 Ekor naga
 Janda bolong
 Keladi belang
 Keladi bukit
 Keladi candik
 Keladi cantik
 Keladi gajah
 Keladi liliput
 Keladi merah
 Keladi merbah
 Keladi rimau
 Keladi seberang
 Kelembahang
 Kelemoyang
 Pisang air
 Pisang tanah
 Pokok duit-duit
 Sirih gading
 Sirih cecawi
 Sumpuh bulan
 Tapak angsa

Rujukan